送安惇秀才失解西歸
作者：蘇軾
朝代：宋

paragraphs: 舊書不厭百回讀，熟讀深思子自知。
他年名宦恐不免，今日棲遲那可追。
我昔家居斷還往，著書不暇窺園葵。
朅來東游慕人爵，棄去舊學從兒嬉。
狂謀謬算百不遂，惟有霜鬢來如期。
故山松柏皆手種，行且拱矣歸何時。
萬事早知皆有命，十年浪走寧非癡。
與君未可較得失，臨別惟有長嗟咨。